[{"text_idx": "#000002", "text": "Bilboko Euskalduna Jauregia izan zen kirol bidezko inklusioaren aurtengo ekitaldiaren agertokia. Seigarren Gau Inklusibo ikusgarria ospatu zen, zeinean GaituzSport Sariak banatu ziren; erakundeetako, gizarteko eta hedabideetako ordezkari asko bertaratu ziren ekitaldi horretara."}, {"text_idx": "#000004", "text": "Oscar Terol eta Amaia Arkotxa antzezleek profesionaltasun eta sentsibilitate handiak erakutsi zituzten aurkezle lanetan, une zirraragarriez beteriko gala atsegin eta bizian. Pertsonek eta erakundeek, gizarte inklusiboagoa, osasungarriagoa, bidezkoagoa eta berdintzaleagoa lortzeko, jarduera fisikoaren eta kirolaren bidez egiten duten lan eredugarria aintzat hartu eta agerian jarri zuten aurkezleek."}, {"text_idx": "#000005", "text": "Dantza-emanaldi txundigarri baten eskutik eman zitzaion hasiera gauari. Xabier Madina, desGAITASUNA duena, eta Ebi Soria nazioarteko aktore eta dantzariek harritu gintuzten beren \u201cX\u201d proiektuaren parte den tango baten bertsio pertsonalaren eskutik."}, {"text_idx": "#000006", "text": "Jarraian, aurkezleek GaituzSport Sariei bide eman zioten. Aurtengo edizioan pertsona eta erakunde hauek saritu dira:"}, {"text_idx": "#000007", "text": "FEKOOR Kirol Elkartea eta Padel Bizkaia Zamudio Torrelagoiti kluba, inklusioa padelera eraman izanagatik eta kirol hori pertsona guztien artean sustatu eta ezagutzera emateagatik."}, {"text_idx": "#000012", "text": "Lurta Nikolasek hartu zuen saria, hunkiturik, bere taldearekin eta surf inklusiboko programan parte hartzen duten eta desGAITASUNA duten pertsonekin batera."}, {"text_idx": "#000013", "text": "Amagoia Arrieta, Boccian lortutako kirol-lorpenengatik."}, {"text_idx": "#000015", "text": "ONCE Fundazioa, jarduera fisikoaren eta kirolaren bidez desGAITASUNA duten pertsonen inklusioa sustatzeko gizartean hartu duen konpromisoagatik."}, {"text_idx": "#000017", "text": "Kepa Junkera, kulturaren bidez egin duen ekarpen itzelagatik, aniztasuna ezagutzera emanez eta musika batasunerako eta inklusiorako elementu gisa erabiliz."}, {"text_idx": "#000020", "text": "Seigarren GaituzSport Sarietan oso une hunkigarriak bizi izan ziren, esaterako, Sunne Junkerari egindako txaloaldia, aitari, Kepa Junkera artistari, emandako saria hartu eta eskertu zuenean. Halaber, Juan Carlos Unzueren omenezko txalo-zaparrada; baina bere gaixotasuna dela eta, ezin izan zen Bilbon egon; hala ere, hitz maitekorrak eta inspiratzaileak bidali zituen, eta horiek aurkezleak irakurri zituzten: \u201cahora, mi objetivo es dar visibilidad a la ELA; por este motivo, me siento muy agradecido de recibir el Premio GaituzSport y de que esta noche en Bilbao se dedique un recuerdo a la lucha de todas las personas que viven con Esclerosis Lateral Amiotro\u0301fica\u201d."}, {"text_idx": "#000021", "text": "Porfirio Herna\u0301ndez Zubizarretak, bestetik, kirola inklusiorako tresna itzela dela esan ondoren, \u201caulkira\u201d joango dela iragarri zuen, hots, presidentetzari utziko diola, baina GaituzSporten ekarpenak egiten jarraituko duela, bere jakintza eta esperientzia ekarrita. Une hunkigarria izan zuen berak ere, Eusko Legebiltzarreko legebiltzarburuak lore-sorta bat eman zionean eta ikusleak zutik jarri zirenean. (Eskerrak, Porfi, hainbestegatik)."}, {"text_idx": "#000024", "text": "Beti egiten dugun familia-argazkiaren eta koktel animatu baten eskutik amaitu zen aurtengo ekitaldia, streaming bidez ere zuzenean ikusi ahal izan zena. Gau Inklusiboa\u2013GaituzSport Sariak EAEko hiriburu batean egiten dira txandaka urtero, eta 2023an, Donostiaren txanda izango da."}]